Man verdrink toe hy gestremde uit see wil red | Netwerk24
09 Januarie 2019 22:16
'n Man van Mitchells Plain het Woensdagmiddag in die see by die Wolfgat-natuurreservaat in Valsbaai verdrink toe hy 'n gestremde meisie wou red.
Volgens Craig Lambinon, woordvoerder by die nasionale seereddingsinstituut (NSRI), het 'n 13-jarige gestremde meisie omstreeks 16:30 in die moeilikheid beland. Sy het in vlak water gespeel toe sy dieper die see ingetrek is en die man (29) wou haar uit die see help.
" 'n Man van in die 30 het ook in die see gespring om te help, maar kon nie daarin slaag nie," sê Lambinon. Menseredders het die NSRI na die toneel ontbied.
"Die drie mense is uit die see gehaal en noodbehandeling is dadelik toegepas.
"Die meisie en een van die mans is in 'n ernstige, maar stabiele toestand na 'n nabygeleë hospitaal geneem. Die 29-jarige man is op die toneel dood verklaar," het Lambinon gesê.